DA Den Europæiske Unions Tidende CE 88/146

(2004/C 88 E/0155)

SKRIFTLIG FORESPØRGSEL E-3449/03

af Peter Skinner (PSE) til Kommissionen

(20. november 2003)

Om: Smokes Direct, Spanien

Virksomheden Smokes Direct opererer i Malaga i Spanien og tilbyder kunderne cigaretter uden yderligere afgifts- eller momsbetaling. En af mine vælgere har indgivet en klage efter at have købt sådanne cigaretter, der blev beslaglagt af toldmyndighederne (HMCE) ved ankomsten til Det Forenede Kongerige på grund af manglende afgiftsbetaling. Smokes Direct reklamerer med, at virksomheden kan optræde som agent på vegne af kunden og købe og sende cigaretterne til en tredjepart, som ikke er involveret i betaling på nogen måde, og at der derfor ikke betales nogen yderligere afgift. Cigaretterne vil på denne måde blive klassificeret som en gave mellem tredjeparten og kunden, således at Smokes Direct som agent hjælper med leveringen af en »gave« på vegne af køberen.

Efter at have henvist min vælger til Rådets direktiv 92/12/EØF (1) er det stadig uklart, hvorvidt Smokes Direct som en profitsøgende organisation kan reklamere med, at den kan optræde som agent i stedet for som sælger, samt hvilke tekniske kriterier der ligger til grund for klassifikationen »gave« under sådanne omstændigheder. Kan Kommissionen derfor undersøge denne virksomheds aktivitet og oplyse, om dens praksis er lovlig eller ej?

Svar afgivet på Kommissionens vegne af Frederik Bolkestein

(18. december 2003)

Kommissionen kan oplyse at bestemmelserne om omsætning af cigaretter og andre punktafgiftspligtige varer, der er underlagt harmoniserede regler, fremgår af Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed.

Transaktioner af den type, som efter beskrivelsen foretages af Smokes Direct, benævnes fjernsalg og henhører under artikel 10 i ovennævnte direktiv. Denne bestemmelse går i korthed ud på, at punktafgiften ved salg til en privatperson af afgiftspligtige varer, som direkte eller indirekte forsendes eller transporteres af sælgeren eller på dennes vegne, forfalder i bestemmelsesmedlemsstaten, dvs. den medlemsstat hvortil varerne sendes. Ydermere forfalder punktafgiften hos sælgeren, når leveringen finder sted, men denne kan kræve godtgørelse af den afgift, der tidligere er erlagt i afsendelsesmedlemsstaten. Den retlige situation vedrørende mellemmænd i denne type transaktioner fremgår af Domstolens afgørelse i sag C-296/95 (2) og påvirker ikke ovennævnte bestemmelser.

Da bestemmelsesmedlemsstaten i det indre marked kun har begrænset mulighed for at sikre overholdelsen af disse bestemmelser, ligger ansvaret for, at sælgerne overholder kravene i artikel 10, derfor hovedsagelig hos den medlemsstat, på hvis område sælgeren er etableret, hvilket fremgår af samme artikels stk. 3.

Salg af tobaksprodukter, navnlig gennem Internettet, til privatpersoner i andre medlemsstater fra virksomheder, der fejlagtigt angiver, at der ikke skal betales punktafgift i bestemmelsesmedlemsstaten, er et voksende problem i EU. Kommissionens Europæiske Kontor for Bekæmpelse af Svig og de relevante myndigheder i medlemsstaterne er ved at undersøge problemet med henblik på at udarbejde foranstaltninger til bekæmpelse af denne type svig.

Hvad angår gaver, er det Kommissionens opfattelse, at der ikke skal betales punktafgifter på disse i bestemmelsesmedlemsstaten, forudsat at gaven er sendt af en privatperson i en medlemsstat til en privatperson i en anden medlemsstat, at den er beregnet til modtagerens personlige brug, at en sådan forsendelse kun finder sted lejlighedsvis, og at der ikke opkræves nogen form for betaling herfor. De transaktioner, der foretages af Smokes Direct, opfylder ikke disse krav og kan derfor ikke betragtes som gaver.

Endelig gør Kommissionen opmærksom på, at den om kort tid vil forelægge en revideret udgave af artikel 7-10 i direktiv 92/12/EØF, der bl.a. afklarer de spørgsmål, som det ærede medlem har rejst.

(1) EFT L 76 af 23.3.1992, s. 1.

(2) Domstolens dom af 2. april 1998- Sml. 1998, s. I-01605.